ประกาศคณะกรรมการการยางแห่งประเทศไทย เรื่อง แบบและวิธีการยื่นคำขอรับการส่งเสริมและสนับสนุนให้มีการปลูกแทน พ.ศ. 2558

ประกาศคณะกรรมการการยางแห่งประเทศไทย

ประกาศคณะกรรมการการยางแห่งประเทศไทย
เรื่อง
แบบและวิธีการยื่นคำขอรับการส่งเสริมและสนับสนุนให้มีการปลูกแทน
พ.ศ. ๒๕๕๘

อาศัยอำนาจตามความในมาตรา ๓๖ วรรคหนึ่ง และวรรคสอง
แห่งพระราชบัญญัติการยางแห่งประเทศไทย พ.ศ. ๒๕๕๘
คณะกรรมการการยางแห่งประเทศไทยจึงออกประกาศไว้ ดังต่อไปนี้

ข้อ ๑  ประกาศนี้เรียกว่า
ประกาศคณะกรรมการการยางแห่งประเทศไทย เรื่อง
แบบและวิธีการยื่นคำขอรับการส่งเสริมและสนับสนุนให้มีการปลูกแทน พ.ศ. ๒๕๕๘

ข้อ ๒[๑]  ประกาศฉบับนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ในประกาศนี้
เกษตรกรชาวสวนยาง หมายความว่า
เจ้าของ ผู้เช่าหรือผู้ทำสวนยาง
ซึ่งมีสิทธิได้รับผลผลิตจากต้นยางในสวนยางและได้ขึ้นทะเบียนไว้กับการยางแห่งประเทศไทย
สวนยาง หมายความว่า
ที่ดินปลูกต้นยางเนื้อที่ไม่น้อยกว่าสองไร่ แต่ละไร่มีต้นยางปลูกไม่น้อยกว่าสิบต้น
และโดยเฉลี่ยไม่น้อยกว่าไร่ละยี่สิบห้าต้น

ข้อ ๔  คุณสมบัติของผู้ขอรับการส่งเสริมและสนับสนุนให้มีการปลูกแทน
๔.๑ เป็นเกษตรกรชาวสวนยาง
๔.๒ เป็นผู้มีสวนยางที่มีต้นยางอายุกว่ายี่สิบห้าปีขึ้นไป
หรือต้นยางทรุดโทรมเสียหายหรือต้นยางได้ผลน้อยตามหลักเกณฑ์ที่กำหนดในระเบียบการยางแห่งประเทศไทย
ว่าด้วยการส่งเสริมและสนับสนุนให้มีการปลูกแทน พ.ศ. ๒๕๕๘
๔.๓ มีสวนยาง
(ก)
ตั้งอยู่บนที่ดินที่ตนเองมีกรรมสิทธิ์หรือสิทธิครอบครองโดยชอบด้วยกฎหมาย (ตามบัญชีเอกสารหลักฐานที่ดิน
๑ ท้ายประกาศ) หรือ
(ข) ตั้งอยู่บนที่ดินที่มีหนังสืออนุญาตการใช้ประโยชน์ในที่ดินของรัฐ
(ตามบัญชีเอกสารหลักฐานที่ดิน ๒ ท้ายประกาศ) หรือ
(ค) ตั้งอยู่บนที่ดินตาม (ก) หรือ (ข)
ที่ผู้ทำสวนยางเช่าหรืออาศัยบุคคลอื่น และได้รับคำยินยอมจากผู้ให้เช่าหรือผู้ให้อาศัยในการที่ตนขอรับการส่งเสริมและสนับสนุนให้มีการปลูกแทน

ข้อ ๕  สถานที่ยื่นคำขอ
และระยะเวลายื่นคำขอ
ณ ที่ทำการการยางแห่งประเทศไทยท้องที่ที่สวนยางนั้นตั้งอยู่
ตั้งแต่วันที่ ๑ ตุลาคม จนถึงวันที่ ๓๑ กรกฎาคม ของปีถัดไป

ข้อ ๖  เกษตรกรชาวสวนยางผู้ใดประสงค์จะขอรับการส่งเสริมและสนับสนุนให้มีการปลูกแทนให้ยื่นคำขอตามแบบ
กยท.1 ท้ายประกาศฉบับนี้ พร้อมด้วยหลักฐาน ดังต่อไปนี้
๖.๑ สำเนาบัตรประจำตัวประชาชน
๖.๒ สำเนาหลักฐานการขึ้นทะเบียนเกษตรกรชาวสวนยาง
๖.๓ สำเนาหนังสือรับรองการจดทะเบียนนิติบุคคล วัตถุประสงค์
ผู้มีอำนาจกระทำการแทน ที่ออกให้ไม่เกินหกเดือน
(กรณีที่นิติบุคคลเป็นผู้ขอรับการส่งเสริมและสนับสนุนให้มีการปลูกแทน)
๖.๔
สำเนาหนังสือแสดงว่าเป็นผู้จัดการหรือผู้แทนซึ่งเป็นผู้ดำเนินกิจการของนิติบุคคล (กรณีที่นิติบุคคลเป็นผู้ขอรับการส่งเสริมและสนับสนุนให้มีการปลูกแทน)
๖.๕ สำเนาหนังสือแสดงสิทธิในที่ดินตามข้อ ๔.๓ (ก) และ/หรือ (ข)
๖.๖ หนังสือให้ความยินยอมในการขอรับการส่งเสริมและสนับสนุนให้มีการปลูกแทน (กรณีผู้ขอรับการส่งเสริมและสนับสนุนให้มีการปลูกแทนเป็นผู้ทำสวนยางในที่ดินที่ตนเช่าหรืออาศัยบุคคลอื่นตามข้อ
๔.๓ (ค) ต้องได้รับความยินยอมเป็นหนังสือตามแบบ กยท.3 ท้ายประกาศฉบับนี้)

ข้อ ๗  การพิจารณาคำขอรับการส่งเสริมและสนับสนุนให้ผู้ว่าการการยางแห่งประเทศไทยพิจารณาจากรายงานสำรวจตรวจสอบ
ตามแบบ กยท.2 ท้ายประกาศฉบับนี้
ให้ผู้ว่าการการยางแห่งประเทศไทย
แจ้งผลการพิจารณาให้ผู้ยื่นคำขอรับการส่งเสริมและสนับสนุนให้มีการปลูกแทนทราบเป็นหนังสือ

ข้อ ๘  เมื่อผู้ยื่นคำขอรับการส่งเสริมและสนับสนุนได้รับแจ้งผลการอนุมัติตามข้อ
๗ แล้วให้ผู้ยื่นคำขอติดต่อทำสัญญาการส่งเสริมและสนับสนุนให้มีการปลูกแทนภายในระยะเวลา
๓๐ วัน นับแต่วันที่ได้รับแจ้ง

ประกาศ
ณ วันที่ ๓๐ กันยายน พ.ศ. ๒๕๕๘
สมชาย  ชาญณรงค์กุล
ประธานกรรมการการยางแห่งประเทศไทย

[เอกสารแนบท้าย]

๑. บัญชีเอกสารหลักฐานที่ดิน ๑
๒. บัญชีเอกสารหลักฐานที่ดิน ๒
๓. คำขอรับการส่งเสริมและสนับสนุนให้มีการปลูกแทนตามมาตรา 36
แห่งพระราชบัญญัติการยางแห่งประเทศไทย พ.ศ. 2558 (แบบ กยท.1)
๔. รายงานการสำรวจตรวจสอบเพื่อการส่งเสริมและสนับสนุนให้มีการปลูกแทนตามมาตรา
36 แห่งพระราชบัญญัติการยางแห่งประเทศไทย พ.ศ. 2558 (แบบ กยท.2)
๕.
หนังสือให้ความยินยอมในการขอรับการส่งเสริมและสนับสนุนให้มีการปลูกแทน (แบบ กยท.3)

ปริยานุช/จัดทำ
๑๙ พฤศจิกายน
๒๕๕๘

วิศนี/ตรวจ
๑๖ ธันวาคม
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๙๙ ง/หน้า ๑๒/๑๗ พฤศจิกายน ๒๕๕๘